2019ની લોકસભાની ચૂંટણીઓ જેમ જેમ નજીક આવી રહી છે તેમ તેમ સરકારી ઉદઘાટનો અને યોજનાઓના લોકાર્પણના કાર્યક્રમો દિવસે દિવસે વધી રહ્યાં છે. આજે બનાસકાંઠા જિલ્લાના દિયોદરના રૈયા ગામે આવાં જ એક ભૂમિપૂજનનો કાર્યક્રમ યોજાયો હતો. જેમાં નાયબ મુખ્યમંત્રી નીતિન પટેલ અને રાજ્ય મંત્રી પરબત પટેલ ખાસ ઉપસ્થિત રહ્યાં હતા. જોકે, આ ભૂમિપૂજનનો કાર્યક્રમ શરૂ થાય એ પહેલાં રાજ્ય મંત્રી પરબત પટેલ મંચ પર એકદમ જ પટકાયા હતા. જેના કારણે થોડી અફરાતફરી મચી ગઈ હતી. જોકે, મંચ પર ઉપસ્થિત અન્ય આગેવાનો અને સિક્યોરિટી કર્મચારીઓએ પરબત પટેલને ઊભા કર્યાં હતા. આ ઘટના બની ત્યારે નાયબ મુખ્યમંત્રી નીતિન પટેલ પણ મંચ પર ઉપસ્થિત હતા અને તેઓ પણ થોડાં હતપ્રભ બની ગયાં હતા.